Ljudi će morati vratiti samo glavnicu, ne i kamate, koje su RBA zadruge toliko povećavale da ljudi te kredite nikako nisu mogli vraćati, kaže Marin Škibola

ZAGREB Premijer Andrej Plenković jučer je ispoštovao dio dogovora sa zastupnikom iz Rijeke Marinom Škibolom koji je Plenkoviću osigurao većinu u Saboru.

Vlada je podržala njegov prijedlog zakona o ništetnosti ugovora o kreditu s međunarodnim obilježjima sklopljenim u Republici Hrvatskoj, čime se zapravo pokušava riješiti problem građana koji su se zaduživali kod RBA zadruga.

Upravo je obećanje da će Vlada prihvatiti taj prijedlog bio razlog zbog kojeg je Škibola pristao podržati Plenkovića, otkrio je još početkom svibnja Ivan Pernar koji je, kao i Škibola, u Sabor ušao s liste Živog zida.

Iako je podržala Škibolin prijedlog, on će u parlament značajno izmjenjen, jer je u 11 članaka predloženog teksta zakona Vlada intervenirala s čak 11 amandmana, pa je izmijenjen i sam naziv zakona.

Veliki dan

Državni tajnik ministarstva pravosuđa Kristijan Turkalj pojasnio je da Vlada podržava Škibolin prijedlog zakona kojim se utvrđuje ništetnost ugovora o kreditu s međunarodnim obilježjima sklopljenih u Hrvatskoj, a koji su sklapani od strane neovlaštenih vjerovnika, odnosno vjerovnika koji su se u Hrvatskoj nezakonito bavili kreditiranjem, a za takvu djelatnost nisu imali potrebna odobrenja nadležnih tijela, niti su u Hrvatskoj imali sjedište, podružnicu ili poslovnicu.

– Prijedlog se podržava jer je potrebno zaštititi građane od neovlaštenih vjerovnika. No, mišljenja smo kako je potrebno na sveobuhvatan način urediti ovu pravnu situaciju te stoga Vlada predlaže svojih 11 amandmana, istaknuo je Turkalj. Tako se omogućava i sama retroaktivnost zakona, kako bi se uopće odnosio na one koji su se zadužili kod RBA zaduga, ali se predlaže i proširenje zakona na sve one koji se bave kreditiranjem u Hrvatskoj, a za to nisu ovlašteni.